ДНЯМІ адбылося чарговае пасяджэнне райвыканкама. У ладным пераліку пытанняў, вынесеных на абмеркаванне, некаторыя заслугоўваюць асаблівай увагі. Адно з іх — падрыхтоўка да пажаранебяспечнага перыяду. З інфармацыяй наконт гэтага выступіў начальнік раённага аддзела па надзвычайных сітуацыях Андрэй Каркоцкі, зрабіўшы акцэнт на асноўныя запланаваныя прафілактычныя мерапрыемствы. Як сведчыць практыка, найбольш могуць прынесці ліха выпадкі спальвання сухой расліннасці і смецця на тэрыторыі населеных пунктаў, сельскагаспадарчых аб’ектаў, а таксама паблізу лясных і тарфяных масіваў, курэння ва неўстаноўленых месцах. З агнём жартачкі кепскія! А хто ігнаруе вядомую аксіёму, потым вельмі дорага расплачваецца. Бывае, што і ўласным жыццём. Андрэй Анатольевіч нагадаў, колькі бяды нарабіў пажар некалькі год таму ў Халмоўцы, а да яе — у Даўжанях.